32004R0392
L 065/1
JURNALUL OFÍCIAL AL UNIUNII EUROPENE
REGULAMENTUL (CE) NR. 392/2004 AL CONSILIULUI
din 24 februarie 2004
de modificare a Regulamentului (CEE) nr. 2092/91 privind metoda de producție agricolă ecologică și indicarea acesteia pe produsele agricole și alimentare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Regulamentul (CEE) nr. 2092/91 (2) prevede un cadru armonizat pentru etichetarea, producția și controlul produselor agricole care poartă sau sunt destinate să poarte mențiuni referitoare la metoda de producție ecologică.
(2)
Regulamentul (CEE) nr. 2092/91 prevede, de asemenea, protecția, la nivel comunitar, a anumitor termeni folosiți la indicarea pentru consumatori că un produs alimentar sau furajer ori ingredientele acestora sunt obținute în conformitate cu metoda de producție ecologică prevăzută de regulamentul menționat. Protecția în cauză se aplică și derivatelor sau diminutivelor obișnuite ale termenilor, fie că sunt folosiți singuri sau în combinații, indiferent de limba în care sunt folosiți. Pentru a îndepărta orice posibilitate de interpretare greșită în ceea ce privește domeniul de aplicare a protecției, regulamentul menționat trebuie modificat în consecință.
(3)
Regulamentul (CEE) nr. 2092/91 prevede, de asemenea, că toți operatorii care produc, prepară sau importă din țări terțe produse care intră în domeniul de aplicare a regulamentului menționat, fac obiectul unui sistem de control. În ultimii ani, unele produse cu mențiuni referitoare la metoda de producție ecologică au fost introduse pe piață fără să fie conforme cu Regulamentul (CEE) nr. 2092/91. De asemenea, au avut loc de curând contaminări cu erbicide în timpul depozitării unor produse obținute din agricultura ecologică. Prin urmare, este necesar ca sistemul de control să fie consolidat și ca toți operatorii să fie supuși sistemului de control pe parcursul procesului de producție și preparare.
(4)
În conformitate cu principiul abordării bazate pe riscuri, în unele cazuri poate părea exagerată punerea în aplicare a cerințelor de notificare și control în cazul unor categorii de comercianți cu amănuntul. Prin urmare, trebuie prevăzută posibilitatea ca statele membre să exonereze acești comercianți de cerințele menționate.
(5)
Pentru a respecta obligația secretului profesional, autoritățile și organismele de control au obligația de a nu dezvălui informațiile și datele obținute în cadrul activității de control. Cu toate acestea, schimbul de informații între autoritățile și organismele de control ar trebui să fie posibil pentru a îmbunătăți trasabilitatea și a garanta conformitatea cu Regulamentul (CEE) nr. 2092/91 pe parcursul procesului de producție și preparare.
(6)
Deoarece emblema Comunității Europene care atestă că produsele fac obiectul planului de control prevăzut poate fi utilizat pentru produse importate din țări terțe, trebuie să se prevadă, din motive de claritate, că în cazul produselor respective se aplică cerințe de control echivalente.
(7)
Este necesar să se prevadă amânarea datei de aplicare a noilor cerințe de notificare și control pentru a permite operarea modificărilor necesare, în special în statele membre în care nu există astfel de cerințe în prezent. Acest lucru nu aduce atingere cerințelor de control existente deja la nivel național.
(8)
Prin urmare, Regulamentul (CEE) nr. 2092/91 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CEE) nr. 2092/91 se modifică după cum urmează:
1.
Articolul 2 se înlocuiește cu următorul text:
„Articolul 2
În sensul prezentului regulament, un produs este considerat ca purtând indicații privind metoda de producție ecologică în cazul în care, pe etichetă, pe materialele publicitare sau în documentele comerciale, produsul în cauză, ingredientele sau materiile sale prime sunt descrise în termeni care sugerează cumpărătorului că produsul, ingredientele sau materiile sale prime au fost obținute în conformitate cu normele de producție prevăzute la articolul 6. În special, următorii termeni, derivatele lor obișnuite (precum bio-, eco- etc.) sau diminutivele, folosiți singuri sau în combinații, sunt considerați indicații privind metoda de producție ecologică pe întreg teritoriul Comunității și în orice limbă comunitară, cu excepția cazului în care acești termeni nu se aplică produselor agricole din produsele alimentare sau furaje, sau nu prezintă, în mod evident, nici o legătură cu această metodă de producție:
-
în spaniolă: ecológico,
-
în daneză: økologisk,
-
în germană: ökologisch, biologisch,
-
în greacă: βιολογικό,
-
în engleză: organic,
-
în franceză: biologique,
-
în italiană: biologico,
-
în olandeză: biologisch,
-
în portugheză: biológico,
-
în finlandeză: luonnonmukainen,
-
în suedeză: ekologisk.”
2.
La articolul 8, alineatul (1) se înlocuiește cu următorul text:
„(1) Orice operator care produce, prepară, depozitează sau importă dintr-o țară terță produse în conformitate cu articolul 1 în vederea comercializării ulterioare a acestora sau care comercializează astfel de produse are obligația:
(a)
să comunice această activitate autorității competente din statul membru în care desfășoară respectiva activitate; comunicarea în cauză cuprinde informațiile prevăzute în anexa IV;
(b)
să supună activitatea sa sistemului de control prevăzut la articolul 9.
Statele membre pot excepta de la aplicarea prezentului alineat operatorii care vând astfel de produse direct consumatorului sau utilizatorului final, cu condiția ca aceștia să nu producă, prepare sau depoziteze în alte părți decât locul de vânzare sau să importe astfel de produse dintr-o țară terță.
În cazul în care un operator subcontractează unui terț oricare dintre activitățile menționate la primul paragraf, operatorul în cauză face, cu toate acestea, obiectul cerințelor prevăzute la literele (a) și (b), iar activitățile subcontractate fac obiectul sistemului de control prevăzut la articolul 9.”
3.
Articolul 9 se modifică după cum urmează:
(a)
alineatul (1) se înlocuiește cu următorul text:
„(1) Statele membre instituie un sistem de control exercitat de una sau mai multe autorități de control desemnate și/sau de organisme private autorizate cărora li se supun operatorii prevăzuți la articolul 8 alineatul (1).”;
(b)
la alineatul (7) litera (b) se adaugă următoarea teză:
„Cu toate acestea, la cererea justificată corespunzător de necesitatea de a garanta că produsele au fost produse în conformitate cu prezentul regulament, acestea fac cu alte autorități de control sau organisme de control autorizate schimb de informații relevante privind rezultatele controalelor efectuate. De asemenea, acestea pot face schimb de informații menționate anterior din proprie inițiativă.”;
(c)
la alineatul (9), litera (a) se înlocuiește cu următorul text:
„(a)
se asigură că, în cazul în care se constată o neregulă cu privire la aplicarea articolelor 5 și 6 sau la dispozițiile prevăzute la articolele 3 și 4 din Regulamentul (CE) nr. 223/2003 al Comisiei din 5 februarie 2003 privind normele de etichetare referitoare la metoda de producție ecologică pentru furaje, furaje complexe și materii prime pentru furaje (3), sau a măsurilor prevăzute în anexa III, indicațiile prevăzute la articolul 2 privind metoda de producție ecologică sunt eliminate în întregime din lotul sau producția afectate de neregula în cauză;
4.
La articolul 10 alineatul (1), litera (b) se înlocuiește cu următorul text:
„(b)
au făcut obiectul sistemului de control prevăzut la articolul 9 pe parcursul procesului de producție și preparare sau, în cazul produselor importate, al unor măsuri echivalente; în cazul produselor importate în conformitate cu articolul 11 alineatul (6), punerea în aplicare a sistemului de control se conformează cerințelor echivalente prevăzute la articolul 9, în special alineatul (4);”.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Articolul 1 alineatul (2) se aplică de la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 februarie 2004.